Las vals en ses raquints èn avertas
Vincenzo Todisco survegn il Premi litterar grischun

(anr/fa) Crimis, cudeschs d’uffants, istorgias d’amur, teaters… Vincenzo Todisco ha realisà gia divers projects litterars. Uss è vegnì undrà l’abitant da Razén cun il 7avel Premi litterar grischun. «Ti ès stà in dals paucs, sche betg l’unic, al qual igl è reussì da manar tia ovra ord la stretgezza da las vals e la publitgar tar cha-sas edituras talianas da grond prestige», scriva Vincenzo Todisco en ses omagi suenter la mort da Grytzko Mascioni, il grond «uomo di cultura grigionitaliano». Cun surdar il Premi litterar grischun da quest onn a Vincenzo Todisco pon ins undrar tenor Bernard Cathomas che ha tegnì la laudatio en la biblioteca chantunala a Cuira «in ulteriur autur, al qual igl è gartegià da bandunar las vals cun sia ovra». Ch’el possia avair la satisfacziun d’esser renconuschì sin livel chantunal e grazia a las traducziuns en tudestg, er suror ils cunfins grischuns, ha manegià il directur dal Radio e la Televisiun Rumantscha. 

Productiv malgrà il lung «temp d’incubaziun» 
Sco figl da geniturs talians è naschì Vincenzo Todisco 1964 a Stans. Ina part da sia uffanza ha’l passentà en Engiadina, nua ch’el ha emprais rumantsch. A Turitg ha’l studegià litteratura taliana e franzosa. Ussa abita’l ensemen cun sia dunna e lur sis uffants a Razén. «Er sch’el dovra ditg fin ch’el è propi cuntent cun sias istorgias e raquints è la racolta litterara da Vincenzo Todisco considerabla», ha menziunà Cathomas. Intginas da sias ultimas publicaziuns èn dal 1999 «Il Culto di Gutenberg», dal 2000 «Das Krallenauge», dal 2003 «Quasi un western» (l’onn passà è vegnida translatada quell’ovra er en tudestg). Dal 2004 ha’l realisà ensemen cun il pictur artist Rudolf Mirer il cudesch d’uffants triling «Angelo e la muetta». 

En tschertga da sias ragischs 
Quala è la motivaziun da l’autur Todisco da scriver, è sa dumandà Bernard Cathomas. La resposta ha’l chattà en la prefaziun dal toc teater da Todisco «Nella valigia dei sogni»: «Jau sun in uschenumnà Secondo, sun nat en Svizra da geniturs emigrads talians. Lung temp m’hai sentì sco ina persuna senza patria.» Er en sias istorgias èn ils protagonists savens persunas ch’èn en tschertga da lur ragischs. «Mias ragischs èn las istorgias che jau poss quintar», ha ditg Vincenzo Todisco, «jau hai emprais a considerar mia multiculturalitad sco insatge positiv, in enritgiment.» El ha deditgà il premi litterar, il qual el resguarda sco grond’onur, als lieus e las persunas ch’èn stadas impurtantas per el: Razén, l’Engiadina, il Grischun talian e l’Italia, «la quala è adina stada mia patria affectiva». 

Per stimular la lavur litterara 
L’impuls per crear il Premi litterar grischun aveva dà la sor optimista Milly Enderlin da Cuira (1916 – 1997): En ses testament aveva ella mess a disposiziun 200 000 francs per constituir la fundaziun Premi litterar grischun. Actualmain vegn quella presidiada dad Anna-Alice Dazzi. Sco giavischà da Milly Enderlin vegn surdà il premi dotà cun 10 000 francs adina a chaschun da la radunanza generala dal «Soroptimist Club» da Cuira. L’emprim premi han survegnì dal 1999 las edituras dal project «Erzählen hören, Frauenleben in Graubünden». 
Da l’onn 2000 è vegnì undrà Kurt Wanner, Spleia, per ses merits per la litteratura grischuna. Dal 2001 ha survegnì Rut Plouda, Ftan, il premi per sia ovra en lingua rumantscha. Robert Vieli, Cuira, è vegnì premià dal 2002 per sia lavur litterara multifara. Dal 2003 ha survegnì il premi Bernadette Lerjen-Sarbach, Zizers, per sia ovra lirica en dialect gualser e tudestg da scrittira. Da l’onn 2004 è vegnì undrà Cesare Santi, Soazza/Chiasso, per sias retschertgas vastas areguard l’istorgia dal Moesano, dal Grischun e da la Svizra taliana. 
Anna-Alice Dazzi, la presidenta da la fundaziun Premi litterar grischun (san.), l’onurà Vincenzo Todisco e Christine Dicht, la presidenta dal «Soroptimist Club Chur».